text: ধর্মান্ধতার সৃষ্টি হয় কিভাবে ? – ইস্টিশন ব্লগ
  রক্তিম বিপ্লবী সেপ্টেম্বর ৩, ২০১৭
  মনেকরা হোক বিভিন্ন ধর্ম যদি পরীক্ষার্থী হয়, তবে কি তাদের মধ্যে কোন প্রতিযোগীতা হয়েছে? তাদের মধ্যে প্রতিযোগীতা হলে ও তার মূল্যায়ন কে করেছে? অথচ আমরা সবাই নিজেদের শ্রেষ্ঠত্ব প্রতিপন্ন করতে যারপর নাই চেষ্টা চালাচ্ছি, যা থেকেই ধর্মান্ধতার সূত্রপাত। বর্তমান পরিপ্রেক্ষিতে এটা অনেকটা তুলনীয় -"পথ ভাবে 'আমি দেব', রথ ভাবে 'আমি', মূর্তি ভাবে 'আমি দেব',হাসে অন্তর্যামী"।
  আমরা নিজেদের ভাইদের ধর্মের নামে হত্যা করছি আর ভাবছি ধর্মের জন্য করলাম। আমরা স্বর্গে যাব বা জান্নাত নসিব হবে বা haven এ যাওয়া যাবে। কিন্তু বাস্তব বলছে আমরা মানুষকে হত্যা করে পৃথিবীর সবচেয়ে ঘৃণ্য অপরাধ করছি। আর কত দিন, আর কত মানুষ এভাবে ধর্মের জন্য বলি হবে? আমাদের মনন ক্ষতবিক্ষত হয় না? আমাদের মনে রাখতে হবে-"সবার উপর মানুষ সত্য তাহার উপর নাই"।
  ধর্মান্ধতা সৃষ্টি হওয়ার প্রধান কারণ হল-অন্ধভাবে ধর্মকে মেনে নেওয়া। এখন প্রশ্ন হল মানুষ ধর্মকে এভাবে অন্ধভাবে মেনে নেয় কেন? কারণ পৃথিবীর বিভিন্ন ধর্মের যাজক, পুরোহিত, মৌলবি সম্প্রদায়ের মানুষ সাধারণ জনগণকে ধর্মের ভয় দেখায় এবং তাদের উপর প্রভাব বিস্তার করতে চেষ্টা করে। কারণ তাদের মধ্যে ধর্মের ভয় না থাকলে, ধর্মের নামে যে কোটি কোটি টাকার ব্যবসা হয় তা বন্ধ হয়ে যাবে। তাদের প্রভাব প্রতিপত্তি সংকটের মুখে পড়বে। তাই যেন তেন প্রকারণে মানুষকে ধর্মের ভয় দেখাতে থাকে। বিবেকানন্দের ভাষায়-"লক্ষ লক্ষ লোক আজ ধর্মের দোকানদারি করে, সকলেই ধর্মের কথা বলে খুব কম লোকই প্রকৃত ধর্মলাভ করিয়া থাকে"।
  এরপর মনে বেশি প্রশ্ন দেখা দিলে বলবে তুই বিধর্মী বা কাফের হয়ে গেছিস। প্রশ্ন বেশি দেখা দিলে তখন আবার বোঝানো হবে-এটা'কাবিরা গোনাহ' অর্থাৎ এটা সবচেয়ে বড় গোনাহ, সব গোনাহর ক্ষয় আছে কিন্তু ইহার নাই। এর জন্য মরার পর সারা জীবন দোজোখ বা নরকের আগুনে জ্বলতে হবে। আবার কোরানের সুরা-বাকরার 2নং আয়াতে (2:2)বলা হয়-"এই সেই কিতাব যাতে কোন সন্দেহ নেই"। তার মানে আপনি কোরান নিয়ে প্রশ্ন করতে পারবেন না। আবার নবীকে প্রশ্ন করলে নবী উত্তর দিত না,নবী শুধু বলত প্রশ্ন করলে ঈমান নষ্ট হয়ে যাবে,আল্লা নারাজ হয়ে যাবে।
  সমস্ত ধর্মের ক্ষেত্রে ব্যপারটি একই রকম অন্ধভাবে ধর্ম বিশ্বাস করতে হবে, কোন প্রশ্ন ছড়ায়। এখন ধর্মের এই সমস্ত কথা শোনার পর যে কোন সাধারণ ধর্মভীরু মানুষ মনে করবে,আমার ধর্ম সম্বন্ধে মনে কোন প্রশ্ন আনায় গুনাহ বা পাপ। ধর্ম সম্বন্ধে আমাদের জ্ঞান আর কতটাই? এসব বড় বড় ধর্মজ্ঞানী, পুরোহিত, পাদ্রী বা মৌলবিদের কাজ। এদের কথায় প্রশ্ন করাই মানে ধর্ম বিরোধী কাজ। সাধারণ মানুষ তখন এই সমস্ত ধর্মের কারবারীদের কথা এক অর্থে ঈশ্বরীয় বাণী বলে মনে করে। কারণ তারা শুধু অন্ধভাবে বিশ্বাস করে। পৃথিবীর যাবতীয় সমস্যার সূত্রপাত এইখান থেকেই হয়। এমন নয় যে এই সব মানুষের বুদ্ধি নেই। বরং সৎ বা আসৎ উপায়ে উপার্জন সমস্ত বিষয়ে এদের বুদ্ধি আছে। কিন্তু ধর্মের ব্যপারে প্রশ্ন করতে ভয় পায়। এই বুঝি ধর্ম যায় যায়,এই হয়ত নরক বা জাহান্নামের আগুনে পোড়ানো হবে ইত্যাদি…।